Trastorno di ansiedad

Un trastorno di ansiedad ta un condicion psicologico caracterisa pa e presencia di miedo patologico. Trastornonan di ansiedad ta e tipo di trastornonan psikiatrico mas comun. 

Psikiatranan ta defini keho di ansiedad como un trastorno si e ta causa problema den bida diario. Por ehempel, si esun conserni no ta durf di sali pafo mas of ta evita otro hende. Miedo ta un sintimento cu ta presenta ora tin peliger menasante. E emocion ta surgi ora cu e bienestar di un persona ta directamente menasa, pero tambe ora cu un persona ta experencia un situacion como menasante. Miedo por ta temporal, pero tambe duradero. Si un miedo no tin un base di realidad y e persona concerni ta experencia problemanan sosial como resultado, e ta un trastorno.

 Clasificacion 
Trastornonan di ansiedat ta ensera condicionnan caracterisa pa miedo y ansiedad excesivo, y disturbio di comportacion relaciona. Esakinan ta inclui:

 Trastorno di ansiedad di separacion
 Mudo selectivo
 Fobia spesifico
 Trastorno di ansiedad social
 Trastorno di panico
 Agorafobia
 Trastorno di ansiedad generalisa
 Trastorno di ansiedad provoca pa substancia of medicacion
 Trastorno di ansiedad debi na un otro kondishon médiko.

 Factornan di riesgo 
Trastornonan di ansiedad ta parse di ta causa pa un interaccion di factornam biopsicososial; esta vulnerabilidad genetico, cu ta intercambia cu situacionnan di stress of trauma pa produci sintomanan clinico. Tin varios factor di riesgo cu ta aumenta e riesgo di desaroya un trastorno di ansiedad:

 Experencianan malo den pasado manera tentamento of violencia, pero tambe morto di un ser keri.
 Efecto secundario di remedi of uzo (excesivo) di alcohol of droga.
 Soledad
 Daño celebral inherente of despues di un accidente. Esnan concerni ta mas sensitivo y pesey ansioso.
 Diabetes specialmente pashentnan cu no ta bon ahusta na remedi of dieet. Fluctuacionnan den sucu di sanger por causa ansiedad cu por bira cronico si no wordo trata of ahusta corectamente na remedi.
 Cambionan den bida diario manera muda of un trabou nobo.
 Cierto condicionnan psikiatrico manera depresion, autismo y trastornonan di personalidad.
 Hereditario
 Humamento 

Category:Malesa mental